འཁྲུ་ནད་འབྱུང་བའི་རྒྱུ་གཙོ་བོ་ནི་ཟས་སྐོམ་གང་ཟོས་པ་རྣམས་ལེགས་པར་ཞུ་མ་ཐུབ་པའམ་ཟས་དུག་ཕོག་པས་གནས་སྐབས་འཁྲུ་བ་དང༌།ཕོ་བའི་མེ་དྲོད་ཉམས་པ།རྒྱུ་མ་དང་ལོང་དུ་གྲང་བའི་ནད་སྐྱེས་པའི་དབང་གིས་འཁྲུ་བ།ཕོ་ལོང་སོགས་སྣོད་ཀྱི་ནང་དུ་མཁྲིས་ཁུ་ལྷུང་བ་དང༌།མཆིན་ཚད་རྒྱུ་ལོང་སོགས་སུ་ཐུར་དུ་བབས་པའི་རྐྱེན་གྱིས་འཁྲུ་བ་བཅས་ཡིན།མདོར་ན་འཁྲུ་ནད་འདི་ཚ་གྲང་གཉིས་ལ་དབྱེ་ཆོག་སྟེ།མ་ཞུ་བའམ་ཟས་དུག་ཕོག་པ་དང༌།མེ་དྲོད་ཉམས་པ་རྣམས་གྲང་འཁྲུ་དང༌།མཁྲིས་ཁུ་སྣོད་དུ་ལྷུང་བ་དང༌།མཆིན་ཚད་རྒྱུ་ལོང་དུ་བབས་པ་རྣམས་ཚ་འཁྲུ་ངོས་འཛིན་བྱེད་པ་ཡིན།